गोमतीनगर, गोमतीनगर स्थित डॉ. राम मनोहर लोहिया आयुर्विज्ञान संस्थान के डॉक्टरों ने गुर्दे की पथरी के इलाज में नया कीर्तिमान स्थापित किया है। डॉक्टरों ने हरदोई के मरीज के गुर्दों से 2800 से ज्यादा पथरी निकालने में कामयाबी हासिल की है। डॉक्टरों का दावा है कि अभी तक दिल्ली के एक अस्पताल में गुर्दे से 856 पथरी निकालने का रिकार्ड दर्ज है। ऑपरेशन के बाद मरीज की तबीयत में सुधार है। हरदोई के शाहाबाद निवासी राम प्रकाश (48) को पेट में दर्द की शिकायत हुई। डॉक्टरों ने खून व अल्ट्रासाउंड जांच कराई। जांच में गुर्दे में पथरी की पुष्टि हुई। खून की जांच में क्रिटिनिन का स्तर 1.72 पाया था। परिवारीजन मरीज को लेकर लोहिया संस्थान आए। यहां यूरोलॉजी विभाग के अध्यक्ष डॉ. ईश्वर राम दयाल ने मरीज को ओपीडी में देखा। क्रॉनिक किडनी डिजीज (सीकेडी) की पुष्टि की। जांच में पता चला मरीज के गुर्दो में तीन बड़े व छोटे-छोटे कई पत्थर हैं। डॉ. ईश्वर राम दयाल ने ऑपरेशन की सलाह दी।